ไทยศรีประกันภัยติดปีกบิน
ซีอีโอมั่นใจปีนี้เบี้ยรวมทะลุ2.6พันล้านลุ้นเข้าตลาดหุ้นเปิดทางรายย่อยถือ
19 มี.ค. 2556

ซีอีโอมั่นใจปีนี้เบี้ยรวมทะลุ2.6พันล้านลุ้นเข้าตลาดหุ้นเปิดทางรายย่อยถือ
ไทยศรีประกันภัยตั้งเป้าปีนี้โต 17% พร้อมเข้าตลาดหุ้น ขอเวลาศึกษาก่อนเสนอบอร์ดอนุมัติ
นายนที พานิชชีวะ ประธานเจ้าหน้าที่บริหารและกรรมการบริหาร บริษัท ไทยศรีประกันภัย เปิดเผยว่า ในปีนี้บริษัทตั้งเป้าเบี้ยรับรวมไว้ 2,600 ล้านบาท เพิ่มขึ้น 17% จากที่มีเบี้ยรับรวม 2,330 ล้านบาท 
“การทำตลาดส่วนใหญ่จะยังเน้นทำตลาดลูกค้ารายใหญ่เป็นหลัก ซึ่งจะมีทั้งรับเอง และร่วมกับพันธมิตรในการรับประกัน ควบคู่กับการพัฒนาแบบประกันใหม่ๆ ที่ยังไม่เคยมี เพื่อจับกลุ่มลูกค้าตลาดเฉพาะ เช่น ทำตลาดรับประกันภัยเจ็ตสกี ซึ่งปัจจุบันมีลูกค้าที่อยู่ในความดูแล 600 ลำ คุ้มครองชีวิตและทรัพย์สินคู่กับอุบัติเหตุส่วนบุคคล” นายนที กล่าว 
นอกจากนี้ บริษัทยังรับประกันภัยรถมอเตอร์ไซค์ขนาดใหญ่ ซึ่งปัจจุบันมีลูกค้าอยู่ 4,000 คัน แยกเป็นกลุ่มสปอร์ต 20% กลุ่มครุยเซอร์ 60% และกลุ่มเอ็นดูโร่ 20% โดยมีเบี้ยรถมอเตอร์ไซค์ขนาดใหญ่ 10 ล้านบาท ที่สร้างความแตกต่างจากคู่แข่งขัน ด้วยการบริการหลังการขายและมีการสอนช่วงฝึกหัดขับ เพื่อให้ลูกค้ารู้จักบริหารความเสี่ยงขณะขับขี่ และบริษัทมีแผนจะทยอยเปิดตัวแบบประกันใหม่อีก 2 แบบ
นายนที กล่าวว่า ปีนี้คาดว่าจะมีกำไรจากการลงทุนประมาณ 150200 ล้านบาท จากเงินลงทุนทั้งหมด 3,000 ล้านบาท ถือว่าสูงขึ้นเมื่อเทียบกับปี ก่อนที่มีกำไรจากการลงทุน 150 ล้านบาท เพราะปีนี้คาดว่าจะดีจากเงินปันผลและส่วนต่างราคาหุ้นที่เพิ่มขึ้นและอัตราดอกเบี้ย
นายนที กล่าวอีกว่า บริษัทยังสนใจที่จะเข้าจดทะเบียนในตลาดหลักทรัพย์แห่งประเทศไทย ด้วยฐานะทางการเงินและการบริหารที่ดี บริษัทสามารถเข้าจดทะเบียนได้ทันที แต่การตัดสินใจว่าจะเข้าหรือไม่จะขึ้นอยู่กับคณะกรรมการบริษัท
นายนที กล่าวว่า หากเข้าจดทะเบียนในตลาดหุ้นจะไม่เพิ่มทุน แต่จะใช้วิธีให้ผู้ถือหุ้นรายใหญ่ปล่อยหุ้นออกมาให้ได้สัดส่วนประมาณ 30% เพื่อให้รายย่อยเข้ามาเป็นเจ้าของจากที่กลุ่มพานิชชีวะถือหุ้นเกือบทั้งหมด